শিশির বসুর নিবন্ধ ‘মানবতাবাদই ছিল তাদের ধর্ম’ (৭-৭) পড়ে এই চিঠি। সুভাষচন্দ্র বসুর ধর্মজীবন সম্পর্কে জানাই, যোগিরাজ শ্যামাচরণ লাহিড়ীর মন্ত্রশিষ্য ছিলেন পঞ্চানন ভট্টাচার্য মহাশয়। পঞ্চানন ভট্টাচার্যের সুযোগ্য শিষ্য ছিলেন মুর্শিদাবাদের লালগোলা হাইস্কুলের প্রধান শিক্ষক বরদাচরণ মজুমদার। বরদাচরণ ছিলেন নেতাজির অত্যন্ত শ্রদ্ধাভাজন। তিনি কলকাতায় এলে নেতাজি ওঁর কাছে আসতেন। ভারত ত্যাগের পূর্বে নেতাজি মোহিনীমোহন রোডে ডা. অমিয়মাধব মল্লিকের বাসভবনে এক নিভৃত কক্ষে ওঁর সঙ্গে যোগে বসতেন। যোগসাধনা শিখেছিলেন ওঁর কাছেই। বরদাচরণ মজুমদারের কাছেই নেতাজি ১৯৩৯ সালের ১২ জুন ক্রিয়াযোগে দীক্ষিত হয়েছিলেন।